Tiedote

**Ilmoita akuuteista vahingoista huoltoon myös koronaepidemian aikana**

Huoneistokäynnit ja kiireelliset korjaukset koronaepidemian aikana ovat herättäneet kysymyksiä taloyhtiössä.

Taloyhtiössä tehtävien kunnossapitotöiden ja muiden huoneistokäyntien tarpeellisuus arvioidaan epidemian aikana normaalia tarkemmin. Asuntoihin mennään ainoastaan silloin, kun kyseessä on kiireellinen toimenpide, jota ei voi siirtää. Erityisesti vesivahingot ja putkivuodot tai -tukokset vaativat aina nopeaa reagointia, jotta vahinko ei pääse leviämään.

Kaikilla asukkailla on normaaliin tapaan velvollisuus ilmoittaa kiireellisiä toimia vaativista vahingoista. Ilmoitukset tehdään huoltoyhtiön päivystysnumeroon.

Jos isännöinnin tai huollon on päästävä käymään kiireellisen toimenpiteen takia jossakin asunnossa, on heillä oikeus tiedustella asukkaalta, onko huoneistossa eristyksessä tai karanteenissa olevia henkilöitä. Näin isännöintiyrityksen ja huoltoyhtiön työntekijät voivat suojata itseään mahdolliselta tartunnalta.

Kenelläkään taloyhtiön osakkaalla tai asukkaalla ei kuitenkaan ole velvollisuutta ilmoittaa isännöintiyritykseen tai huoltoyhtiöön, jos asukkaita on karanteenissa tai eristyksessä. Muiden terveyttä koskevia tietoja ei saa myöskään levitellä naapureille.

Yhteystiedot

**Lisätietoja koronaepidemiasta**

Lisätietoja antaa ensisijaisesti viranomainen. Neuvontaa ja tietoa koronaviruksesta saa valtakunnallisesta neuvontapuhelimesta numerosta 0295 535 535.

Myös Terveyden ja hyvinvoinnin laitos THL ylläpitää päivittyvää verkkosivua.

Terveysneuvontaa saa omalta terveysasemalta, akuuteissa oireissa oman alueen terveydenhuollon päivystyksestä ja henkeä uhkaavassa tilanteessa hätänumerosta 112.

Taloyhtiöitä koskevaa koronatietoa voit lukea myös osoitteesta kotitalolehti.fi/korona.